Ein mann i 40 åra frå Sunnfjord må sone 90 dagar i fengsel etter at han i Fjordane tingrett vart dømd for rasisme og vald som resulterte i utforkøyring, melder NRK.

Hendinga skjedde i november i fjor, kort tid etter Paris-åtaket som kravde 130 menneskeliv. Då det under ein drosjetur gjekk opp for den sterkt rusa sunnfjordingen at sjåføren var muslim, skal han ha nytta sterke ord og hatefulle ytringar.

Då sjåføren ikkje ville diskutere hendingane i Paris slo mannen sjåføren i skulderregionen, og skal ha truga med å skyte han dersom slaget vart meldt. 40-åringen hadde bedt om orsaking før valden utarta seg då sjåføren ikkje ville ta han i handa, noko som resulterte i at bilen køyrde av vegen.

Etter hendinga gjekk mannen i sjokk og vart delvis sjukemeld i to veker.

Han erkjente straffskuld for valden, men nektar for dei hatefulle ytringane. Han forklarde retten at han ikkje har noko hat mot muslimar generelt, men at hatet han uttrykte var retta mot IS og terroristane som stod bak åtaket i Paris. Retten trudde han ikkje og han vart dømd for rasistisk motivert vald.

Retten la vekt på at hendinga skjedde medan bilen var i fart, og at den har prega sjåføren i ettertid.

Sunnfjordingen er no dømd til fengsel i 90 dagar. Han må også betale drosjesjåføren 20.000 kroner i erstatning samt 3.000 kroner for å dekke utgifter han har hatt i ettertid. Han må også dekke sakskostnader på 5.000 kroner.